A 66-os főútból ágazik ki, annak 5,550-es kilométerszelvénye táján, nyugat felé, Árpádtetőnél. Útvonala során a terepviszonyokból adódóan sok kisebb irányváltása van, de azoktól eltekintve a fő iránya végig a nyugati irány marad. Első kilométerein Melegmányi út néven húzódik, a Melegmányi-völgy Természetvédelmi Területen. Nagyjából 2,9 kilométer után elhalad a 483 méter magas Lencs-parrag, más néven Boróka-tető mellett, majd a 6,4 kilométeres táv elérése előtt kevéssel kiágazik belőle délkelet felé a Tubes 611 méteres csúcsára vezető erdei út; ugyanott egy Honfoglalás-emlékmű és Csörgey Titusz emlékköve mellett is elhalad.